text: I I I.
  Militarem tum quoque disciplinam ille condidit, matrem prope unicam & alumnam tot triumphorum Populi Romani. Hujus praecipue partes, ordo militiae, sua cuique munia praescripta, ac denique jurisdictionis castrensis rigidissimae leges. Nam adductius severiusque imperium convenit militaribus ingeniis, quam paganis, aut iis, qui milites non sunt. Quare ex praescripto disciplinae Romanae, à Tullo sancitae, nonnulla delicta, quae pagano vel nullam irrogant poenam, vel leviorem, militi gravissimam imponunt. Quod & cordatae omnes gentes sequuntur; & aequissimum esse statuimus. Nam, ut M. Cato in fragmentis librorum de Re militari tradit, aliis in rebus errata postmodum corrigi possunt; in bello autem delicta non accipiunt emendationem; & levissimi errores exitii omnium sunt hîc, aut esse possunt, caussa.